དཔལ་ལྡན་ལྷ་མོའི་མངའ་གསོལ་ཌཱ་ཀི་དགྱེས་པའི་གླུ་དབྱངས་ཕྲིན་ལས་མྱུར་འགྲུབ་ཅེས་བྱ་བ་བཞུགས་སོ།།
བྷྱོཿ རང་བཞིན་རྣམ་དག་སྤྲོས་དང་བྲལ་བའི་དབྱིངས། །སྤང་བླང་བྱ་རྩོལ་ཀུན་ལས་འདས་པའི་གདངས། །རྣམ་ཀུན་མཆོག་དང་ལྡན་པའི་སྒྱུ་འཕྲུལ་གར། །དབྱིངས་ཀྱི་ཡུམ་ཆེན་བཛྲ་ཝཱ་ར་ཧི། །གདུལ་དཀའི་འགྲོ་ལ་རྗེས་སུ་ཆགས་པའི་འཕྲུལ། །གར་དགུའི་ཉམས་རྫོགས་འཇིགས་རུང་སྲིན་མོའི་གཟུགས། །ལེགས་འཆང་སྲིད་གསུམ་བདག་མོ་དཔལ་ལྷ་མོ། །མངའ་གསོལ་གཟེངས་བསྟོད་དབུ་འཕང་མཐོ་བར་བགྱིད། །རྒྱུད་གསུམ་དངོས་དང་བརྒྱུད་པ་རིམ་བྱོན་གྱི། །སངས་རྒྱས་གྲལ་རིམ་སུམ་ལྡན་རྡོ་རྗེ་འཛིན། །ངེས་གསང་སྙིང་པོའི་གྲུབ་བརྙེས་བླ་མ་མཆོག །ཀུན་དང་དབྱེར་མེད་ངོ་བོར་མངའ་གསོལ་ལོ། །སྤངས་རྟོགས་ཡོན་ཏན་མཐར་ཕྱིན་རྫོགས་སངས་རྒྱས། །བདེན་གཉིས་ཟུང་འཇུག་བསྟན་པ་དམ་པའི་ཆོས། །རིག་གྲོལ་རྣམ་དག་འཕགས་པའི་དགེ་འདུན་ཏེ། །མཆོག་གསུམ་ཀུན་གྱི་ངོ་བོར་མངའ་གསོལ་ལོ། །དག་པ་རབ་འབྱམས་ཞི་དང་ཁྲོ་ཆགས་ཀྱི། །དཀྱིལ་འཁོར་རྒྱ་མཚོ་རྣམ་པ་ཐམས་ཅད་པ། །འབྱིན་དང་སྡུད་མཛད་དང་པོའི་མགོན་པོ་མཆོག །ཁྲག་འཐུང་དཔལ་ཆེན་ངོ་བོར༴ དབྱིངས་ཕྱུག་ཕག་མོ་རྗེ་བཙུན་སྒྲོལ་མ་དང་། །སྒྲ་དབྱངས་ལྷ་མོ་ནོར་རྒྱུན་རི་ཁྲོད་སོགས། །ཞིང་སྔགས་ལྷན་སྐྱེས་ལས་དང་ཡེ་ཤེས་ཀྱི། །ཌཱ་ཀི་ཀུན་འདུས་གཙོ་མོར༴ རྒྱུད་གསུམ་ཡེ་ཤེས་ལས་གྲུབ་དྲེགས་པའི་ཚོགས། །རྣམ་འགྱུར་མ་ངེས་འཁོར་འདས་ཐམས་ཅད་དུ། །སྟོན་པའི་བདག་མོ་སྲིད་རྒྱལ་རེ་མ་ཏི། །བསྟན་སྲུང་ཀུན་འདུས་ངོ་བོར༴ དབང་ཕྱུག་ལྷ་ཆེན་དགྱེས་སྡེ་དཀའ་བཟློག་མ། །བདུད་ཀྱི་ཡུམ་ཆེན་འདོད་པའི་དབང་མོ་དང་། །མཐར་བྱེད་དུས་དགྲའི་སྲིང་མོ་ཙ་མུཎྜི། །ནམ་གྲུ་མ་མོའི་ཚོགས་རྗེར༴ དབྱིངས་སྦྱོར་རེ་ཏི་མཆེད་བཞི་ཙཎྜི་ཀ །དམག་ཟོར་རྒྱལ་མོ་འདོད་དབང་དུར་ཁྲོད་བདག །ཞིང་སྐྱོང་མ་སྲིང་འབར་མ་ལ་སོགས་པ། །ཀུན་གྱི་སྤྱི་གཟུགས་དམ་པར༴ འགྱུར་མེད་དབྱིངས་རིག་འདུ་འབྲལ་མེད་པའི་མཁར། །ཏིང་འཛིན་པིར་གྱིས་བསྐྲུན་པའི་དཀྱིལ་འཁོར་དབུས། །དབང་པོའི་གཞུ་ཡི་མཚར་སྡུག་ཕམ་བྱེད་པའི། །རྟེན་དང་བརྟེན་པའི་ངོ་བོར༴ དུས་ཀྱི་མུན་པ་ལྟ་བུར་ཆེར་གནག་པའི། །དྲག་ཤུལ་སྲིན་མོའི་གཟུགས་ཀྱི་བདུད་བཞིའི་དཔུང་། །མཐར་བྱེད་རྔམ་པའི་ཞལ་གདངས་མཆེ་གཙིགས་ནས། །ལོག་འདྲེན་རྡུལ་དུ་རློག་པར༴ སེངྒེ་སྦྲུལ་དང་རོ་ཉེའི་རྣ་ཆས་མཚན། །དར་ནག་ཅོད་པན་གསེར་གྱི་དྲིལ་བུས་མཛེས། །སྐམ་རློན་མགོ་ཕྲེང་གླང་ལྤགས་རེ་ལྡེ་སོགས། །དུར་ཁྲོད་མ་མོའི་ཆས་ཀྱིས༴ སྒྲ་སྒྲོགས་དབང་པོའི་མཛོད་ལས་ཉེར་ཕྱུངས་པའི། །རྣོ་ངར་རལ་གྲི་སྡིགས་པའི་ཡུ་བ་ཅན། །ཕྱག་གཡས་དང་པོའི་རྒྱན་དུ་གདེངས་པའི་མོད། །བདུད་སྡེའི་སྙིང་རྩ་གཅོད་པར༴ བྱིན་སྐྱེས་བསྒྲལ་བའི་ཐོད་རློན་སྐྲ་དང་བཅས། །གཡས་འོག་ཕྱག་གིས་གཟུང་ནས་བདུད་བཞི་ཡི། །སྙིང་ཁྲག་དྲོན་མོ་ཧུབ་ཀྱིས་འདྲེན་མཛད་པའི། །ཁྲག་འཐུང་མ་མོའི་གཙོ་མོར༴ མ་དྲུག་བུ་ཡི་མཚོན་རྣོན་ཤཱཀྟི་དང་། །མ་ཧཱ་ཀཱ་ལས་ཕུལ་བའི་ཏྲི་ཤཱུ་ལ། །མ་ཁྱོད་གཡོན་པའི་ཕྱག་གིས་ཉེར་གདེངས་ནས། །མ་ལུས་བགེགས་དཔུང་འཇོམ་པར༴ སྟོང་གསུམ་ཡུད་ཀྱིས་བསྐོར་ནས་རྫུ་འཕྲུལ་གྱིས། །རླུང་གི་ཤུགས་འཆང་ལངྐའི་བདག་པོ་ཡི། །གཅེས་ནོར་མཚམས་སྤྲིན་དང་མཚུངས་བོང་བུའི་སྟེང་། །བརྐྱང་བསྐུམ་སྟབས་ཀྱིས་རོལ་པར༴ འགུག་བྱེད་གསོད་བྱེད་གསུམ་དང་ཁྲོ་མོ་བཞི། །གདོང་ཅན་བརྒྱད་དང་སྒོ་མ་བཞི་ལ་སོགས། །མ་མོ་མཁའ་འགྲོ་བྱེ་བའི་ཚོགས་དབུས་ན། །རྔམས་བརྗིད་མཐུ་སྟོབས་བདག་མོར༴ སྟེང་གི་མཁའ་ལ་རྩ་བརྒྱུད་བླ་མའི་སྤྲིན། །བར་གྱི་ཆ་ལ་ཡི་དམ་མཁའ་འགྲོ་ཚོགས། །ས་གཞི་བཀའ་སྡོད་རྒྱ་མཚོས་གཏམས་པའི་དབུས། །ཆེ་བཙན་འགྲན་ཟླ་བྲལ་བར༴ དངོས་བཤམ་ཡིད་སྤྲུལ་རྟེན་མཆོད་བསྐང་བའི་རྫས། །གཅིག་ལས་འདོད་རྒུར་འཆར་བའི་སྤྲིན་ཆེན་པོ། །ཀུན་བཟང་མཆོད་པའི་ཕུང་པོར་འགྲན་པ་ཡིས། །དགྱེས་སྐོང་ཕྲིན་ལས་སྒྲུབ་པར་མངའ༴ འཕགས་ཡུལ་གྲུབ་པའི་དབང་ཕྱུག་བི་རུ་པ། །ཕྱོགས་ལས་རྣམ་རྒྱལ་པཎ་ཆེན་ནཱ་རོ་ཏ། །གངས་ཅན་མིག་གཅིག་སྒྲ་བསྒྱུར་མར་པ་སོགས། །བརྒྱུད་ལྡན་བཀའ་ཡི་སྲུང་མར༴ ཁྱད་པར་རྔོག་སྟོན་ཡབ་སྲས་རིམ་བྱོན་དང་། །རྒྱལ་བའི་དབང་པོ་གོང་འོག་ནས་བཟུང་སྟེ། །སྒྲུབ་རྒྱུད་སྙིང་པོ་དཔལ་ལྡན་འབྲུག་པ་ཡི། །བསྟན་སྲུང་རྒྱ་མཚོའི་གཙོ་མོར༴ ཧེ་རུ་ཀ་དཔལ་མཁའ་འགྲོ་དྲྭ་བ་སྡོམ། །དགྱེས་མཛད་རྡོ་རྗེ་ལ་སོགས་མ་རྒྱུད་ཀུན། །སྲུང་ཞིང་ཁྱད་པར་རྣལ་འབྱོར་ནམ་མཁའི་རྒྱུད། །སྐྱོང་མཛད་རྒྱུད་སྡེའི་སྲུང་མར༴ ལྷག་པར་རིག་སྔགས་འཆང་བ་བདག་ཅག་གིས། །ཡང་སྲིད་ཀུན་ཏུ་བསྟེན་ཅིང་གྲོགས་མཛད་པའི། །མ་སྲིང་ལྷག་པའི་ལྷ་མཆོག་དྭངས་མའི་བཅུད། །སྐྱབས་གནས་ཀུན་གྱི་སྙིང་པོར༴ འབྱུང་པོས་རྒྱུད་བརླམས་མཐའ་དབུས་ཕྱི་ནང་འཁྲུགས། །མི་འདོད་ཉེར་འཚེ་རླུང་ལྟར་འཚུབ་པའི་དུས། །འཇིགས་པ་ཀུན་ལས་སྐྱོབ་པའི་མགོན་གཅིག་པུ། །ངེས་པ་དོན་གྱི་རྗེ་མོར༴ སྙིང་པོ་བྱང་ཆུབ་མཆོག་ལ་རེག་པའི་བར། །འདི་ཕྱི་བར་དོའི་གནས་སྐབས་ཐམས་ཅད་དུ། །འབྲལ་མེད་བྱམས་དང་བརྩེ་བས་སྐྱོང་བའི་མ། །གཏན་གྱི་རེ་གནས་གཅིག་པུར༴ ལེགས་སློབ་ཉེས་སྟོན་བླང་དོར་དྲང་པོར་གསུངས། །གང་བཅོལ་འཕྲིན་ལས་ཡུད་ཀྱིས་སྒྲུབ་བྱེད་པའི། །མཛའ་བའི་སྲིང་མོ་གཉེན་དང་གྲོགས་ཀྱི་མཆོག །སྟོབས་ལྡན་བྲན་གྱི་མཐུ་མོར༴ མདོར་ན་སྔགས་འཆང་བདག་གིས་དུས་ཀུན་ཏུ། །བསྟེན་གསོལ་མཆོད་པའི་ལྷ་མཆོག་མཐུ་རྩལ་ཅན། །རྫུ་འཕྲུལ་ཤུགས་ལྡན་སྲིད་གསུམ་བདག་མོ་ཁྱོད། །སྙིང་ནས་གུས་པས་གཟེངས་སུ་བསྟོད་བགྱིས་ན། །སྔགས་སྲུང་མ་གཅིག་དཔལ་ལྡན་རེ་མ་ཏི། །བཅོལ་བའི་ལས་ལ་མཐུ་དང་རྫུ་འཕྲུལ་བསྐྱེད། །མི་མཐུན་འགལ་རྐྱེན་འཚུབ་མ་ཀུན་ལས་སྐྱོབས། །ཕྱི་ནང་གསང་བའི་རྟེན་འབྲེལ་ལེགས་ཚོགས་སྒྲིག །མཁའ་འགྲོ་དམ་ཅན་རྒྱ་མཚོ་གྲོགས་སུ་ཁུག །རླབས་ཆེན་བསྟན་འགྲོའི་དོན་བཟང་འགྲུབ་པར་མཛོད། །འདུས་པའི་སྡེ་འདིར་བསླབ་གསུམ་རྣམ་པར་དག །ཆོས་སྤྱོད་བྱ་བས་ཉིན་མཚན་ཀུན་ཏུ་འདའ། །དད་པས་འཆུན་པ་ཆུད་མི་འཛའ་བའི་དཔལ། །ཐུབ་བསྟན་སྙིང་པོའི་དཔྱིད་དུ་འགྱུར་བར་མཛོད། །གངས་ལྗོངས་སྙིང་པོའི་བསྟན་པ་རྒྱས་པ་དང་། །ཆོས་རྒྱལ་ཡབ་སྲས་བསྟན་འཛིན་མཆོག་རྣམས་བཞེད་པའི་དོན་ཀུན་འགྲུབ། །མཐའ་བཞིའི་དཔུང་བཟློག་དམ་སྲིའི་འཚུབ་མ་ཞི། །ཕྱོགས་ལས་རྣམ་རྒྱལ་འདོད་དོན་ཀུན་འགྲུབ་མཛོད།། ཅེས་དཔལ་ལྡན་ལྷ་མོ་སྲིད་གསུམ་བདག་མོ་དུད་སོལ་མའི་མངའ་གསོལ་ཌཱ་ཀི་དགྱེས་པའི་གླུ་དབྱངས་ཕྲིན་ལས་མྱུར་འགྲུབ་ཏུ་གྲགས་པ་འདི་ནི། བསྟན་སྲུང་གནོད་སྦྱིན་ཆེན་པོ་ཙིཏྟ་དམར་པོས་རྡོ་རྗེའི་བཀའ་གསལ་བར་མཛད་པའི་དོན་བཞིན། དཔལ་ལྷ་མོ་སྐྱབས་སུ་བསྟེན་པའི་རྣལ་འབྱོར་པ་འགྲོ་འདུལ་རྡོ་རྗེས་སྤེལ་བ་མ་ཧཱ་སུ་ཁ་རསྟུ། དཔལ་ལྡན་ལྷ་མོ་དུད་སོལ་མའི། །མངའ་གསོལ་རྒྱས་པའི་མེ་ཏོག་འདི། །གྲུབ་དབང་ཐུགས་ཀྱི་རྒྱ་མཚོ་ནས། །བསྐྲུན་ནོ་ཀུན་ཏུ་རྒྱས་གྱུར་ཅིག །སུ་ཡང་རུང་སྟེ་ལྷག་པའི་བསམ། །སྟོན་ཀའི་ཟླ་ལྟར་རབ་དཀར་བས། །འདི་ལ་གུས་པས་ཉེར་འབད་ན། །མཆོག་ཐུན་དངོས་གྲུབ་ཐོབ་པར་ངེས། །སརྦ་མངྒ་ལཾ།། །།